
	[bookmark: nev]TRUSZEK MÁRTON
truszekmarci@gmail.com
Fizika
BSc, 5. félév
Szegedi Tudományegyetem
Természettudományi és Informatikai Kar
	
[bookmark: _GoBack]






Témavezetők:
	Dr. Mészáros Szabolcs
tudományos főmunkatárs,  ELTE Gothard Asztrofizikai Obszervatórium és Multidiszciplináris Kutatóközpont

	Dr.  Szalai  Tamás
adjunktus, SZTE TTIK




Molekulavonalak erősségének vizsgálata a csillagok hőmérsékletének és felszíni nehézségi gyorsulásának függésében

A James Webb űrtávcső (JWST) felbocsátásával új korszak nyílt a csillagászatban. Az MTA-ELTE Lendület Tejútrendszer Kutatócsoport a JWST műszereinek fluxuskalibrációja céljából a Space Telescope Science Institute munkatársaival együttműködve új elméleti színképadatbázist hoz létre. A kutatócsoport tagjaként ennek az adatbázisnak az elkészítésében veszek részt.

Dolgozatom témája az új színképadatbázisban lévő csillagok spektrumában található abszorpciós molekula-vonalak erősségének vizsgálata a csillag effektív hőmérsékletétől és felszíni nehézségi gyorsulástól függően. Az alacsony hőmérsékletű csillagok molekulavonalakban gazdag színképének megértéséhez elengedhetetlen fontosságú az, hogy ismerjük az egyedi molekula-vonalak viselkedését. A munkám fő célja annak meghatározása, hogy az adott molekula-vonalak, illetve vonalcsoportok milyen hőmérsékletek esetén vannak jelen a csillagok spektrumában, illetve mikor hanyagolhatóak el. Ez kiemelten fontos információ az exobolygók és csillagok spektrumvonalainak megkülönböztetésében.

A vizsgálati módszerem a spektrumszintézis, melyet a Synspec nevű kóddal végeztem el egy könnyen kezelhető python-os felületen keresztül. Az elméleti spektrumok számolásához szükség van az atomi- és molekuláris átmeneteket tartalmazó vonallistára, illetve a csillag légkörét fizikailag leíró modellatmoszférára. A munkám során a MARCS modellatmoszférák használatával számítottam elméleti csillag-spektrumokat. Összesen 23 molekula vonalerősségét vizsgáltam a csillag spektrumában olyan módon, hogy csak az adott molekulának a vonalai jelenjenek meg benne.

Azt találtam, hogy a legtöbb molekula 7000K-nél hűvösebb csillagok színképében jelenik meg. A JWST közeli és közepes infravörös hullámhossztartományában a legerősebb abszorpciós sávokkal a CO, H2O, OH, OH+ és SiO molekulák rendelkeznek. Amíg H2O és SiO vonalai csak 4500-5000K alatt válnak jelentőssé, CO, OH és OH+ magasabb, akár 6000-6500K hőmérsékletű, csillagok színképéből is sok fényt nyelnek el.



